เป็นเรื่อง! นั่งร้านโครงการรถไฟฯสายสีน้ำเงินหล่นกลางถนน
เป็นเรื่องอีกแล้ว! นั่งร้านโครงการก่อสร้างรถไฟฟ้าสายสีน้ำเงินส่วนต่อขยาย หล่นกลางถนนหลังลมกระโชกแรง เจ้าหน้าที่ปิดถนนให้วุ่น
19 มิ.ย. 2560

ผู้สื่อข่าวรายงานว่า วานนี้ (18 มิ.ย.60) เกิดเหตุเหล็กนั่งร้านโครงการก่อสร้างรถไฟฟ้าสายสีน้ำเงินส่วนต่อขยาย ได้หักเป็น 3 ท่อน ทะลุสแลนที่กั้นไว้ร่วงหล่นลงมากลางถนน ส่งผลให้เจ้าหน้าที่ต้องปิดการจราจร บนถนนจรัญสนิทวงค์ขาเข้า บริเวณปากซอยจรัญสนิทวงค์ 32 แขวงบางขุนนนท์ เขตบางกอกน้อย กทม. ตั้งแต่แยกบางขุนนนท์ถึงแยกไฟฉาย
อย่างไรก็ตามเหตุการณ์ดังกล่าวไม่มีคนเจ็บหรือทรัพย์สินเสียหาย และล่าสุดได้มีการเคลียร์พื้นที่นำเหล็กนั่งร้านที่หักออกจากผิวจราจรแล้ว โดยสาเหตุคาดว่าเกิดจากฝนตกลมกระโชกแรงจึงทำให้นั่งร้านร่วงลงมาด้านล่าง
อนึ่ง บริษัท ทางด่วนและรถไฟฟ้ากรุงเทพ จำกัด (มหาชน) หรือ BEM เป็นผู้ได้รับสัมปทานการเดินรถในโครงการรถไฟฟ้าสายสีน้ำเงินส่วนต่อขยาย
